ግድቡን በአንድነት ወደ ወሳኝ ምእራፍ እንዳሸጋገርነው ሁሉ ከፍፃሜ ለማድረስም ይበልጥ መተባበር አለብን-ደመቀ መኮንን
የታላቁ የህዳሴ ግድብን በአንድ ሆነን ወደ ወሳኝ ምእራፍ እንዳሸጋገርነው ሁሉ ፍጻሜውን ለማሳመር ከዚህ በላይ ተባብረን መስራት ይጠበቅብናል አሉ የኢፌድሪ ምክትል ጠቅላይ ሚኒስትር እና የግንባታው ህዝባዊ ተሳትፎ አስተባባሪ ብሄራዊ ምክር ቤት ፕሬዚዳንት አቶ ደመቀ መኮንን።ምክትል ጠቅላይ ሚኒስትሩ ዛሬ የታላቁ ህዳሴ ግድብ ግንባታ 4ኛ ዓመት በዓልን አስመልክቶ ከባለሃብቶች ጋር ምክክር አድርገዋል።የታላቁ  የኢትዮጵያ ህዳሴ ግድብ የብስራት ድምጽ የሆነው የመሰረት ድንጋይ ከተቀመጠ አራት ዓመታትን ያስቆጠረውና የሀገሪቱን ህዝብ በሀሴት የሞላ ነው የተባለለት ይህ ግድብ ከተጀመረ አንስቶ የህዝብ ተሳትፎ በተግባርና በተጨባጭ የታየበት እንደሆነ ነው የሚነገረው።ከዚህ ውስጥ ደግሞ በሀገሪቱ የሚገኙ ከፍተኛ ባለሀብቶች ቦንድ በመግዛት፣ በልገሳና መሰል ድጋፍ በማድረግ አጋርነታቸውን ሲያሳዩ እንደቆዩ ነው በዛሬው የባለሀብቶች የምክክር መድረክ ላይ የኢትዮጵያ ልማት ባንክ ባቀረበው ጽሁፍ ያስታወቀው።የታላቁ የኢትዮጵያ ህዳሴ ግድብ ግንባታ አራተኛ አመት በአልን አስመልክቶ በተደረገው በዚህ የባለሀብቶች ጉባኤ “ለታላቁ ህዳሴ ግድባችን የተዘረጉ እጆቻችን እስከ ፍጻሜው አይታጠፍም” የሚል መርህን ይዘው ነው ውይይቱን ያደረጉት።በመድረኩ የተገኙትና የመክፈቻ ንግግር ያደረጉት የኢፌዲሪ ምክትል ጠቅላይ ሚኒስትርና የግድብ ግንባታው ማስተባበሪያ ብሄራዊ ምክር ቤት ፕሬዘዳንት አቶ ደመቀ መኮንን ለአዲሲቷ ኢትዮጵያ መገለጫ የሆነው ግድባችን አሁን በወሳኝ ምእራፍ ላይ ይገኛል ነው ያሉት።የግድቡ ፈታኝና አዳጋች የሆነው ስራ እየተጠናቀቀ የግድቡን 42 በመቶ ሽፋን ማድረስ ችለናል ያሉት ምክትል ጠቅላይ ሚኒስትሩ፥ ለዚህ ውጤት ደግሞ የኢትዮጵያ ህዝብ ያደረገው ሁለንተናዊ ተሳትፎ ጥቂት የሚባል አልነበረም ብለዋል።በዚህ ውስጥ የራሱ ድርሻ የነበረው የንግዱ ማህበረሰብ የበኩሉን ድጋፍ ለማድረግ ገና በጅምሩ ቃል መግባት መጀመሩንና አብዛኛዎቹም ቃላቸውን መጠበቃቸውን  አንስተዋል ምክትል ጠቅላይ ሚኒስትሩ።አቶ ደመቀ አሁን አክለውም ይህ በታሪክ አንዴ ብቻ ሊከሰት የሚችልና ሀገር የሚለውጥ ታሪካዊ ፕሮጀክት በመሆኑ ድጋፋችንን አጠናክረን በመቀጠል ደማቅ አሻራችንን ማስቀመጥ ይገባናል ነው ያሉት።የኢትዮጵያ ልማት ባንክ ፕሬዚዳንት አቶ ኢሳያስ ባህረ በበኩላቸው፥ አጠቃላይ የግድብ ግንባታው ከተጀመረ አንስቶ በሁሉም መስክ የህብረተሰቡ ተሳትፎ ከፍተኛ እንደነበር እና እስካለፈው ታህሳስ ወር ድረስ ከሀገር ውስጥ ብቻ የ6 ነጥብ 3 ቢሊየን ብር የቦንድ ሽያጭ መከናወኑንም በማሳያነት አንስተዋል።በዚህ ውስጥ የባለሀብቶች ድርሻ ከፍተኛ ሲሆን፥ ቃል ከተገባው የ2 ነጥብ 8 ቢሊየን ብር የቦንድ ግዢ ውስጥ የ100 ሺህ ብርና ከዛ በላይ የቦንድ ግዢውን በቃላቸው መሰረት የፈጸሙት ባለሀብቶች ድምር ወደ አንድ ቢሊየን ብር ተቃርቧል።ተሳትፎው እያደገ የመጣ ቢሆንም የተገቡ ቃሎች አፈጻጸም ላይ ክፍተቶች መታየታቸውን የጠቀሱት አቶ ኢሳያስ ክፍተቱን ለመሙላት የተለያዩ ጥረቶች እየተደረጉ እንደሆነ አስረድተዋል።እስካሁን በግልም ሆነ በድርጅታቸው ድጋፋቸውን ሲያደርጉ የነበሩ ባለሀብቶችም ተሳትፏቸውን ይበልጥ አጠናክረው እንደሚቀጥሉ ነው የተናገሩት።(ኤፍ.ቢ.ሲ)